Hadong

Hadong (Hadong-gun) er et fylke i provinsen Sør-Gyeongsang i Sør-Korea.

Fylket ligger i det sørvestre hjørnet i provinsen og utgjør deler av de sørlige Sobaekfjellene som i sin tur har sitt utspring ved Taebaekfjellene. I nord ligger Jirifjellet nasjonalpark som var Sør-Koreas første nasjonalpark, etablert 29. desember 1967. Der finner en fylkets høyeste fjell Yeongsinbong som er 1651,9 moh. Seomjinelva danner grensa mot Sør-Jeollaprovinsen og renner sørover mot Koreastredet.

Den geografiske plassering mellom Seomjinelva og Jirifjellet gjør at fylket er kjent for sin naturskjønnhet med en fredelig og vennlig atmosfære. Hadong er kjent for sin grønne te og i mai og juni avholdes en årlig tefestival.

Hadong har ikke vært gjenstand for en tilsvarende industriutvikling som resten av landet, og fylkets naturlighet er da også blitt en av dets viktigste salgsvarer.

Sør-Koreas motorvei 10 mellom Suncheon og Busan går gjennom fylket.

Historie 
I Jingukperioden ble Hadong kalt for Dasachon (landet med mye sand) og var en del av de 12 Byeonhannasjonene, og het Nangnoguk. Skriftlige kilder sier at fylkets navn ble endret fra Handasa-gun til Hadong-gun i 757 under kong Gyeongdeok. I Goryeo var navnet Hadong-hyeon og i 1414 ble navnet Hanamhyeon. Statusen ble økt i 1740 ved navneendringen til Hadongdohobu.

Under Koreakrigen var stedet åsted for et nordkoreansk angrep mot amerikanske styrker, den 27. juli 1950, det såkalte Hadongbakholdet.

Administrativ inndeling 
Fylket er inndelt i ett eup (småby) og 12 myeon (bydel), og disse er videre inndelt i 108 ri (landsby).

 Hadong-eup
 Agyang-myeon
 Bokchon-myeon
 Chongam-myeon
 Geumnam-myeon
 Geumseong-myeon
 Gojeon-myeon
 Hoengcheon-myeon
 Hwagae-myeon
 Jeongnyang-myeon
 Jingyo-myeon
 Okjong-myeon
 Yangbo-myeon

Søster- og vennskapsbyer 
  Janggusi, Shandong, Kina
  Yianshi, Sichuan, Kina
  Zhangjiajie, Honamprovinsen, Kina

Referanser

Eksterne lenker 
 
  Hadong-gun: Offisielt nettsted 

Fylker i Sør-Gyeongsang